text: শ্রিয়া পিলগাঁওকার হলেন একজন ভারতীয় চলচ্চিত্র অভিনেত্রী, পরিচালক, প্রযোজক এবং মঞ্চ অভিনেত্রী। তিনি অভিনেতা শচীন ও সুপ্রিয়া পিলগাঁওকরের মেয়ে।
  
  প্রারম্ভিক জীবন 
  ছোটবেলায় পিলগাঁওকর পেশাদার সাঁতারু হওয়ার জন্য প্রশিক্ষণ গ্রহণ করেছিলেন এবং বিদ্যালয়ে থাকাকালীন তিনি সাঁতারে বেশ কয়েকটি পদকও জয়লাভ করেছিলেন। তিনি যখন ছোট ছিলেন তখন জাপানি ভাষায় ক্লাস করতেন, কেননা বড় হয়ে তিনি একজন অনুবাদক বা ভাষাবিদ হওয়ার ইচ্ছা পোষণ করেছিলেন। পরবর্তীতে তাঁর সিদ্ধান্ত বদল হয়ে যায় এবং তিনি মুম্বইয়ের সেন্ট জেভিয়ার'স কলেজের সমাজবিজ্ঞান বিভাগ থেকে স্নাতক ডিগ্রি অর্জন করেন। পিলগাঁওকর ছোটবেলায় কত্থক নৃত্যও শিখেছিলেন।
  
  পেশা
  
  অভিনয় 
  মাত্র পাঁচ বছর বয়সে, পিলগাঁওকর হিন্দি টেলিভিশন ধারাবাহিক তু তু মে মে-এ একটি ছেলের চরিত্রে অভিনয় করেছিলেন। পিলগাঁওকর ২০১২ সালে করণ শেঠীর ১০ মিনিটের স্বল্পদৈর্ঘ্যের নাটক ফ্রিডম অফ লাভ এ অভিনয় করার মধ্য দিয়ে মঞ্চ নাটকে আত্মপ্রকাশ করেছিলেন। নাটকটি এনসিপিএ-এর সংক্ষিপ্ত এবং মিষ্টি উৎসবের একটি অংশ ছিল। এই নাটকটিতে, তিনি একাধারে অভিনয় করেছেন, গান গেয়েছিলেন এবং একই সাথে নৃত্য পরিবেশনও করেছেন।
  
  ফ্রিডম অফ লাভ এ অভিনয়ের পরে, পিলগাঁওকার ২০১৩ সালে মারাঠি চলচ্চিত্র একুল্টি এক এর মাধ্যমে বড় পর্দায় আত্মপ্রকাশ করেছিলেন; এই চলচ্চিত্রে তিনি স্বরার চরিত্রে অভিনয় করেছেন, যিনি অরুণ দেশপাণ্ড (শচীন পিলগাঁওকর) এবং নন্দিনীর (সুপ্রিয়া পিলগাঁওকর) মেয়ে। তাঁর বাবা (শচীন পিলগাঁওকার) তাঁকে এই চলচ্চিত্রে স্বরার চরিত্রে অভিনয় করার জন্য বলেছিলেন; তিনিই এই চলচ্চিত্রটি রচনা, পরিচালনা এবং প্রযোজনা করেছিলেন। শ্রিয়া এক সাক্ষাৎকারে বলেছিলেন, "আমার মা-সহ বেশ কয়েকজন অভিনয়শিল্পীর অভিষেক করানোর কৃতিত্ব রয়েছে তাঁর (বাবার)। তিনি যখন আমাকে ছবিটির প্রস্তাব দিয়েছিলেন, তখম আমি তাঁর কাছ থেকে কোন আনুকূল্য চাইনি। তবে তিনি আমাকে সংশোধন করে বলেছিলেন, 'আমি বিনা কারণে সম্পদ বিনিয়োগ করার মত বোকা নই"।" তিনি আরও যোগ করেছেন, "অভিজ্ঞতার ভিত্তিতে আমি একজন শিক্ষানবিস তবে আমি মনে করি এই শিল্পে (চলচ্চিত্রে) আমার সংযোজনের এটিই দুর্দান্ত সময়। অনেক কিছু ঘটছে, অনেক পরিবর্তন হচ্ছে। আমি গর্ব বোধ করি যে আমি আমার বাবার সাথে প্রথম ছবিটি করেছি।" এই চলচ্চিত্রে আত্মপ্রকাশ করে তিনি ছয়টি পুরস্কার জিতেছিলেন। এর মধ্যে সেরা অভিষেক অভিনেত্রীর জন্য মহারাষ্ট্র রাজ্য সরকার পুরস্কার ছিল অন্যতম, যা তিনি ৫১তম মহারাষ্ট্র রাজ্য চলচ্চিত্র পুরস্কারে অনুষ্ঠানে গ্রহণ করেছিলেন। এই চলচ্চিত্রটি সমালোচকদের কাছ থেকে ইতিবাচক পর্যালোচনা পেয়েছিল। টাইমস অফ ইন্ডিয়ার একজন সমালোচক এই চলচ্চিত্রটিকে ৩/৫ তারামার্কা দিয়েছিলেন এবং বলেছিলেন "এটি তাঁর (শচীন পিলগাঁওকর) কন্যা শ্রিয়াকে চলচ্চিত্রে আনার নিখুঁত সময় এবং তিনি আমাদের সকলকে হতাশ করেননি।"
  
  তথ্যসূত্র
  
  বহিঃসংযোগ 
   
  
  বিষয়শ্রেণী:১৯৮৯-এ জন্ম
  বিষয়শ্রেণী:২১শ শতাব্দীর ভারতীয় অভিনেত্রী
  বিষয়শ্রেণী:মুম্বইয়ের চলচ্চিত্র প্রযোজক
  বিষয়শ্রেণী:ভারতীয় নারী চলচ্চিত্র প্রযোজক
  বিষয়শ্রেণী:২০শ শতাব্দীর ভারতীয় অভিনেত্রী
  বিষয়শ্রেণী:হিন্দি টেলিভিশনের অভিনেত্রী
  বিষয়শ্রেণী:ভারতীয় মঞ্চ অভিনেত্রী
  বিষয়শ্রেণী:ভারতীয় নারী চলচ্চিত্র পরিচালক
  বিষয়শ্রেণী:মুম্বইয়ের চলচ্চিত্র পরিচালক
  বিষয়শ্রেণী:মারাঠি ব্যক্তি
  বিষয়শ্রেণী:মুম্বইয়ের অভিনেত্রী
  বিষয়শ্রেণী:ভারতীয় টেলিভিশন অভিনেত্রী
  বিষয়শ্রেণী:ভারতীয় চলচ্চিত্র অভিনেত্রী
  বিষয়শ্রেণী:হিন্দি চলচ্চিত্র অভিনেত্রী
  বিষয়শ্রেণী:মারাঠি চলচ্চিত্র অভিনেত্রী
  বিষয়শ্রেণী:জীবিত ব্যক্তি
title: শ্রিয়া পিলগাঁওকর